《与石鉴大师夜话书呈二十二韵》
明代·释今帾

堂虚寒月斜，禅静孤灯趣。与尔共经行，话余归得路。

砚田怀旧春，竹榻依迟暮。非具三生缘，宁邀五浊度。

初生尚无为，百忧旋相遇。玉塞限冥鸿，金姑危宿鹜。

离骚不可消，痛饮亡所惧。击筑和悲歌，吹箫入市聚。

猖狂弗顾人，涕泣频因兔。屠狗屡追游，咀茹废诗赋。

讵知伯玉非，但使灌夫酗。风雅且云亡，死生胡解怖。

毒龙瞋咒声，醉象恣狂步。衣纵有神珠，剑几非武库。

云迷剧可怜，月爱恒多护。鲍叔知夷吾，刘公容狄傅。

未足踰高深，为是拔沦痼。浣彼瓦缶陋，登诸瑚琏富。

还拈柏子提，希见桃花悟。污染出玄泥，钤锤求密布。

饥施玉髓丸，渴待金茎露。击竹会有期，良宵永无负。

作者简介：今帾(一六一八？--一六九○)，字记汝。新会人。原姓潘，名楫清，字水因。诸生。将应乡试，适以忧解。服阕，弃诸生，从天然老人受具。明桂王永历十五年（一六六一）为雷峰典客，后随杖住丹霞，充记室，再从老人住归宗。清圣祖康熙二十四年（一六八五），老人入涅，复返雷峰。二十九年还古冈，访寻故旧，忽示微疾，端坐而逝。著有《借峰诗稿》。清同治《番禺县志》卷四九有传。